**LaFerrari** (Ferrari F150 – názov projektu) je superšportový automobil vyrábaný v limitovanom počte (499 kusov) Talianskou automobilkou Ferrari od roku 2013. Model bol predstavený na autosalóne v Ženeve v roku 2013. Na svoj pohon využíva vidlicový dvanásťvalec 6,3 litra (6 262 cm³) s výkonom 800 koní a systém s elektromotorom – KERS[1], ktorý dokáže vyvinúť 163 koní. Aj napriek ťažkému elektrickému pohonu váži auto "len" 1 255 kg, čo sa podarilo dosiahnuť vďaka rozšírenému využitiu uhlíkových vlákien[2]. LaFerrari dosahuje maximálnu rýchlosť 350 km/h a zrýchlenie 0 – 100 km/h sa udáva pod 3 sekundy. Autorom dizajnu a hlavným konštruktérom LaFerrari je Flavio Manzoni[3], model je nástupcom Ferrari Enzo.

Špecifikácia
------------

LaFerarri disponuje atmosféricky plneným motorom V12 6 262 cm³ 65° s kompresným pomerom 13.5:1. Agregát je pôvodom z Ferrari FXX a vznikol prevŕtaním pôvodného 6-litrového motora, ktorý bol použitý už vo Ferrari Enzo. 6,3-litrový motor V12 produkuje výkon 800 PS (588 kW; 789 HP) pri 9000 otáčkach za minútu a točivý moment 700 Nm pri 6750 ot./min. To znamená 128 koní, resp. 94 kW výkonu na liter zdvihového objemu motora. V dobe predstavenia LaFerrari išlo o najvýkonnejší motor aký bol kedy v cestovnom vozidle Ferrari použitý. Motor je montovaný uprostred auta, pred zadnou nápravou.

Okrem benzínového agregátu má LaFerrari taktiež elektromotor, ktorý vyvíja výkon 120 kW (163 koní) a krútiaci moment 200 Nm. Ten je súčasťou systému KERS (vo Ferrari nazývaný HY-KERS). KERS dobíja batérie rekuperáciou kinetickej (pohybovej) energie, ktorý by ostala pri brzdení nevyužitá. Systém funguje tak, že po stlačení brzdového pedálu alebo ak to elektronický systém auta uzná za vhodné sa aktivuje elektro-hydraulická spojka, ktorá spojí alternátor s krútiacim sa hriadeľom, alternátor tým začne dobíjať akumulátory. V aute je spolu 120 elektrických článkov, sú umiestnené medzi sedadlami a motorom. Celý elektrický systém pohonu váži 145 kg (z toho 60 kg batérie). Pri použití výlučne spaľovacieho motora by emisie počas jazdy mali dosiahnuť hodnotu 330 g/km CO2 a pri použití hybridnej technológie 220 g/km pri kombinovanom cykle jazdy.

Kombinovaný výkon oboch agregátov teda dosahuje 963 koní (708 kW) a viac než 900 Nm točivého momentu. Ten je posielaný cez 7-stupňovú dvoj-spojovú sekvenčnú prevodovku a elektronický diferenciál na zadnú nápravu. Prevodovka vďaka dvom spojkám radí za menej než 15 milisekúnd. Model využíva elektronické systém vyvíjané priamo vo Ferrari, ako ESC alebo ABS, vyklopné zadné krídlo, či elektronicky diferenciál tretej generácie pre zlepšenie bezpečnosti a trakcie.
LaFerrari je v základe obuté do pneumatík Pirreli P-ZERO 265/30 R19 vpredu a 345/20 R20 vzadu. Na brzdenie kombinuje brzdové karbono-keramické kotúče Brembo s rozmermi 398 mm vpredu a 380 mm vzadu a aerodynamickú brzdu v podobe zadného, elektronicky ovladaného krídla.

|  |  |
| --- | --- |
| Typ motora | Vidlicový dvanásťvalec (V12) |
| Zdvihový objem | 6 262 cm³ |
| Kompresný pomer | 13.5:1 |
| Výkon | 800 PS (588 kW; 789 HP) pri 9 000 ot./min. |
| Točivý moment | 700 Nm pri 6 750 ot./min. |
| Elektromotor (výkon) | 163 PS (120 kW; 161 HP) |
| Kombinovaný výkon | 963 PS (708 kW; 950 HP) |
| Zrýchlenie 0 – 100 km/h | < 3,0 s |
| Zrýchlenie 0 – 200 km/h | < 7,0 s |
| Zrýchlenie 0 – 300 km/h | < 15,0 s |
| Max. rýchlosť | 350 km/h |

Referencie
----------

1. ↑
2. ↑
3. ↑